CELEX: 32017D2334
Language: el
Date: 2017-12-14 00:00:00
Title: Εκτελεστική απόφαση (ΕΕ) 2017/2334 της Επιτροπής, της 14ης Δεκεμβρίου 2017, για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8 (Κείμενο που παρουσιάζει ενδιαφέρον για τον ΕΟΧ )

15.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 333/64
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2334 ΤΗΣ ΕΠΙΤΡΟΠΉΣ
   της 14ης Δεκεμβρίου 2017
   για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
   Αφού ζήτησε τη γνώμη της μόνιμης επιτροπής βιοκτόνων,
   Εκτιμώντας τα ακόλουθα:
   
               (1)
            
            
               Η δραστική ουσία κρεόζωτο συμπεριλήφθηκε στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) για χρήση σε βιοκτόνα του τύπου προϊόντων 8 και, σύμφωνα με το άρθρο 86 του κανονισμού (ΕΕ) αριθ. 528/2012, θεωρείται, ως εκ τούτου, ότι εγκρίθηκε δυνάμει του εν λόγω κανονισμού με την επιφύλαξη των προδιαγραφών και των όρων που καθορίζονται στο παράρτημα I της εν λόγω οδηγίας.
            
         
               (2)
            
            
               Η έγκριση του κρεοζώτου θα λήξει στις 30 Απριλίου 2018. Σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012, στις 27 Οκτωβρίου 2016 υποβλήθηκε αίτηση για την ανανέωση της έγκρισης της εν λόγω δραστικής ουσίας.
            
         
               (3)
            
            
               Στις 14 Ιουλίου 2017 το Ηνωμένο Βασίλειο, ως αρμόδια αρχή αξιολόγησης, πληροφόρησε τις υπηρεσίες της Επιτροπής ότι θα πρέπει να πραγματοποιηθεί πλήρης αξιολόγηση. Σύμφωνα με το άρθρο 14 παράγραφος 2 του κανονισμού (ΕΕ) αριθ. 528/2012, χορηγείται προθεσμία 365 ημερών για τη διενέργεια πλήρους αξιολόγησης. Κατά τη διάρκεια της εν λόγω αξιολόγησης, η αρμόδια αρχή αξιολόγησης μπορεί, κατά περίπτωση, να ζητήσει από τον αιτούντα να υποβάλει επαρκή στοιχεία για τη διενέργεια της αξιολόγησης, σύμφωνα με το άρθρο 8 παράγραφος 2 του εν λόγω κανονισμού. Σ' αυτή την περίπτωση, η προθεσμία των 365 ημερών αναστέλλεται για περίοδο που δεν μπορεί να υπερβαίνει τις 180 ημέρες συνολικά, εκτός εάν το δικαιολογούν ο χαρακτήρας των στοιχείων ή τυχόν έκτακτες περιστάσεις.
            
         
               (4)
            
            
               Εντός 270 ημερών από την παραλαβή σύστασης από την αρμόδια αρχή αξιολόγησης, ο Ευρωπαϊκός Οργανισμός Χημικών Προϊόντων (εφεξής «ο Οργανισμός») συντάσσει και υποβάλλει στην Επιτροπή γνώμη σχετικά με την ανανέωση της έγκρισης της δραστικής ουσίας, σύμφωνα με το άρθρο 14 παράγραφος 3 του εν λόγω κανονισμού.
            
         
               (5)
            
            
               Επιπλέον, δεδομένου ότι το κρεόζωτο έχει ταξινομηθεί ως καρκινογόνο κατηγορίας 1B και πληροί τα κριτήρια χαρακτηρισμού ως ανθεκτικής, βιοσυσσωρεύσιμης και τοξικής ουσίας (ΑΒΤ) ή άκρως ανθεκτικής και άκρως βιοσυσσωρεύσιμης ουσίας (αΑαΒ) (ΑΒΤ ή αΑαΒ), σύμφωνα με το παράρτημα XIII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), πληροί τα κριτήρια αποκλεισμού που προβλέπονται στο άρθρο 5 παράγραφος 1 σημεία α) και ε) του κανονισμού (ΕΕ) αριθ. 528/2012. Ως εκ τούτου, θα απαιτηθεί περαιτέρω εξέταση για να προσδιοριστεί αν συντρέχει τουλάχιστον μία από τις προϋποθέσεις του άρθρου 5 παράγραφος 2 πρώτο εδάφιο του εν λόγω κανονισμού και κατά πόσον η έγκριση του κρεοζώτου μπορεί, συνεπώς, να ανανεωθεί.
            
         
               (6)
            
            
               Κατά συνέπεια, για λόγους εκτός του ελέγχου του αιτούντος, η έγκριση του κρεοζώτου είναι πιθανόν να λήξει πριν από τη λήψη απόφασης σχετικά με την ανανέωσή του. Επομένως, είναι σκόπιμη η χρονική μετάθεση της ημερομηνίας λήξης της έγκρισης του κρεοζώτου για επαρκές χρονικό διάστημα, ώστε να καταστεί δυνατή η εξέταση της αίτησης. Λαμβανομένων υπόψη των προθεσμιών για την αξιολόγηση από την αρμόδια αρχή αξιολόγησης και για τη σύνταξη και την υποβολή της γνώμης από τον Οργανισμό, και του χρονικού διαστήματος που απαιτείται για να αποφασιστεί εάν συντρέχει τουλάχιστον μία από τις προϋποθέσεις που ορίζονται στο άρθρο 5 παράγραφος 2 πρώτο εδάφιο του εν λόγω κανονισμού και κατά πόσον η έγκριση του κρεοζώτου μπορεί, επομένως, να ανανεωθεί, κρίνεται σκόπιμη η χρονική μετάθεση της ημερομηνίας λήξης της έγκρισης του κρεοζώτου στις 31 Οκτωβρίου 2020.
            
         
               (7)
            
            
               Εκτός από την ημερομηνία λήξης της έγκρισης, το κρεόζωτο πρέπει να παραμείνει εγκεκριμένο με την επιφύλαξη των προδιαγραφών και των όρων που καθορίζονται στο παράρτημα I της οδηγίας 98/8/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ημερομηνία λήξης της έγκρισης του κρεοζώτου για χρήση σε βιοκτόνα του τύπου προϊόντων 8 μετατίθεται για τις 31 Οκτωβρίου 2020.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 167 της 27.6.2012, σ. 1.
   
      (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
   
      (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).